રાજુલા તાલુકાના દરિયાકાંઠા વિસ્‍તારના પીપાવાવ ધામના સરપંચ તથા ગ્રામજનો છેલ્‍લા 71 દિવસથી રાજુલા પ્રાંત કચેરી સામે ઉપવાસ આંદોલન કરી રહયા છે. ગુજરાત હેવી કેમિકલ્‍સ લિમિટેડ અને ભૂમાફીયાઓના કબજામાંથી ગામની જમીન મુકત કરાવવા અને ખાલી જમીન પર ગામના લોકોને રોજીરોટી માટે જમીન ફાળવવા માટે આંદોલન કરી રહયા છે. તંત્ર દ્વારા દબાણ દૂર કરવાની ઔપચારિકતા પુરી કરી છે હજુ પણ બેરોકટોક ઝીંગા ફાર્મ ધમધમી રહયા છે. આંદોલનકારીઓ નાયબ કલેકટરને નોટીસ આપી જણાવ્‍યું હતું કે આપની માંગણી મુજબદબાણ દૂર કરવામાં આવ્‍યા તેમજ જો આપ હવે આંદોલન ચાલુ રાખશો તો કલેકટરના જાહેરનામા ભંગની કાર્યવાહી કરવામાં આવશે. આ અંગે પીપાવાવ ધામના સરપંચ હંસાબેન ગુજરીયા દ્વારા જણાવાયું આંદોલન શરૂ થયું ત્‍યારે અમો દ્વારા મામલતદાર પાસેથી મંજૂરી લેવામાં આવી હતી અને ત્‍યારબાદ નાયબ કલેકટર દ્વારા મંજૂરી રદ કરવામાં આવી હતી અને અમો દ્વારા નવા નિયમો મુજબ મંજૂરી માંગેલ પરંતુ આજદિન સુધી પ્રાંત અધિકારી દ્વારા અમોને મંજૂરી આપવામાં આવેલ નથી અને અમારી માંગણી હજુ પણ પૂર્ણ કરવામાં આવી નથી. આથી અમો આ આંદોલન ગાંધી ચિંઘ્‍યા માર્ગે ચાલુ રાખીશું.